ก.ล.ต. เปิดรับฟังความคิดเห็นร่างประกาศเกณฑ์การลงทุนของกองทุนรวม
ก.ล.ต. เปิดรับฟังความคิดเห็นร่างประกาศเกณฑ์การลงทุนของกองทุนรวม
20 ม.ค. 2559

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เปิดรับฟังความคิดเห็นการปรับปรุงร่างประกาศเกี่ยวกับการกำหนดนิยามผู้ลงทุนรายใหญ่พิเศษ (ultra high net worth: UHNW) และการผ่อนคลายข้อจำกัดการลงทุนของกองทุนรวมที่เสนอขายต่อผู้ลงทุนสถาบันและผู้ลงทุน UHNW ซึ่งได้ปรับปรุงจากการรับฟังความคิดเห็นในหลักการเมื่อเดือนพฤศจิกายน 2558 ที่ผ่านมา
โดยสาระสำคัญในร่างประกาศ ได้แก่ การกำหนดนิยามผู้ลงทุน UHNW และการให้กองทุนรวมที่เสนอขายต่อผู้ลงทุนสถาบันและผู้ลงทุน UHNW สามารถลงทุนในทรัพย์สินทางการเงินหรือทำธุรกรรมทางการเงินได้ทุกประเภทโดยไม่มีข้อจำกัดด้านอัตราส่วนการลงทุน และให้กองทุนสามารถก่อภาระผูกพันโดยการกู้ยืมหรือทำธุรกรรมการขายโดยมีสัญญาซื้อคืน (repo) เพื่อการลงทุนได้ไม่เกิน 50% ของ NAV ด้วย
ทั้งนี้ เพื่อเพิ่มศักยภาพในการแข่งขันของบริษัทจัดการลงทุนและเตรียมความพร้อมผู้ลงทุนไทยที่มีศักยภาพในการดูแลตนเองให้คุ้นเคยกับการลงทุนในกองทุนที่มีความหลากหลายมากขึ้น
 